Foto’s: SANW vier jaarlikse gewapende magte-dag (Foto: Karin Venter) Pres. Cyril Ramaphosa het verlede week gesê die Suid-Afrikaanse Nasionale Weermag (SANW) is ŉ simbool van die land se trots en nasionale eenheid. Die president het Vrydag in Polokwane, Limpopo, ŉ toespraak gelewer by die ŉ viering van die jaarlikse dag vir die gewapende magte. By dié geleentheid gedenk die SANW jaarliks die 600 mense wat in 1917 gesterf het toe die SS Mendi in die Eerste Wêreldoorlog gesink het. Sowat 6 000 SANW-lede het van so ver as Bloemfontein, Kimberley en Pretoria na Polokwane gereis vir die magsvertoon wat van 14 tot 19 Februarie geduur het. Inwoners en leerders van verskeie skole in dié dorp het Vrydag vroegoggend langs Suidstraat saamgekom om ŉ blik te kry op die lede van die weermag, vloot, lugmag en die Suid-Afrikaanse mediese dienste. Die week se aktiwiteite bestaan uit ŉ uitstalling van militêre toerusting, ŉ loopbaanuitstalling vir voornemende rekrute, sportbyeenkomste en selfs ŉ pretdraf.